Henru Krüger, die man agter die groot prentjie - Solidariteit GildesSolidariteit Gildes Henru Krüger, die man agter die groot prentjie - Solidariteit Gildes
Home / Gesondheidpraktisyns Artikel / Henru Krüger, die man agter die groot prentjie
Die Solidariteit Beroepsgildes bring mense uit dieselfde beroepe bymekaar en gee ook aan jongmense 'n kans om spesifieke beroepe te betree. Die gildes tree ook as waghond op wat brandpunte in beroepe takel deur met werkbare oplossings vorendag te kom. Die gildes se doel is om 'n netwerk te skep waarbinne lede die beste praktyke met ander kan deel, kan sake doen en hulself in hul beroepe kan ontwikkel en bevorder.
'n Beroepsgilde is deel van jou pad van lewenslange leer en 'n geleentheid waar jy insette kan lewer oor hoe jou beroep beskerm en uitgebou kan word en terselfdertyd volhoubaar en toekomsgerig kan bly. Gemeenskaplike waardes gee aan elke gildelid iets om aan te glo en bied ook 'n platform wat gebruik kan word om in die professie terug te ploeg en kennis te deel deur die netwerkgeleenthede wat die Solidariteit Beroepsgildes bied.
Die gildes is jou veilige omgewing waar jy 'n mentor kan wees en waar jy kan help bou aan werkskepping in Suid-Afrika.
Ek het met Henru Krüger, die sektorhoof van Solidariteit se Professionele Gildes gesels om meer oor hom uit te vind. Die man is nie net professioneel en ernstig nie, hy het boonop ook 'n wonderlike sin vir humor en staan eerder en werk by sy skootrekenaar as wat hy sit en werk. Hy is nie verniet in beheer van die Beroepsgilde vir Gesondheidspraktisyns nie!
Die Professionele Gildes is deel van jou daaglikse pakkie. Dit is ernstige beroepsrigtings waarmee jy te make het! Is jy ook 'n ernstige mens, of is jy net ernstig wanneer dit nodig is?
Ek sou nie sê ek is baie ernstig nie, eerder vriendelik maar baie intens gefokus. Daarom moet ek partykeer 'n bietjie lawwe grappe maak om die ys te probeer breek.
Dokters en prokureurs speel gholf in hul vrye tyd. Wat doen jy om te ontspan?
Ek probeer tyd maak vir gholf, maar speel glad nie gereeld genoeg nie (nie soos die meeste dokters en prokureurs wel regkry nie 😊)
Ek ontspan dus meestal tuis deur kos te maak, in die tuin te werk en deur tyd met my gesin deur te bring.
Wat dink jy maak die Solidariteit Beroepsgildes uniek?
Die groter prentjie. Alhoewel daar 'n baie spesifieke beroepsgemeenskap is waarmee gewerk word, is 'n mens in staat om ook die groter aangeleenthede in 'n beroep aan te pak danksy die kundigheid, ervaring en vermoë wat die Solidariteit Beweging bied.
As jy vandag 'n ander beroep moes of kon kies – watter beroep sou dit wees en waarom?
Die toerismebedryf. Mense is meer ontspanne en dit is moontlik dat jy in 'n omgewing kan werk wat asemrowend is.
Die gemeenskap – dis my mense.
Wat is daar wat jou kollegas nie van jou af weet nie?
Ek hou soms van swaarmetaalmusiek. 😊
'n Dokter of 'n prokureur? Watter beroep uit die twee is jou gunsteling en waarom?
Ek sal moet sê 'n dokter, want 'n menslike liggaam is dieselfde die wêreld oor.
Dink jy daar is 'n toekoms vir jongmense in Suid-Afrika?
Absoluut! (Ek was 18 in 1992 en het in 1995 afstudeer … en ek het dit gemaak.)
Dink jy lewenslange leer is 'n moet?
Daar is bewys dat dit gesond is vir die brein ja, en dit hou jou relevant in die werkplek van vandag wat gedurig besig is om te verander.
Wat maak jou optimisties?
Die veerkragtigheid van die jeug. Hulle het die vermoë om dinge vinnig te snap.